**Dôvodová správa**

1. Všeobecná časť

Ministerstvo zdravotníctva Slovenskej republiky predkladá návrh nariadenia vlády v nadväznosti na zákon č. 294/2020 Z. z. z 20. októbra 2020, ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov a ktorým sa mení a dopĺňa zákon č. 311/2001 Z. z. Zákonník práce v znení neskorších predpisov, ktorým sa ustanovuje suma minimálnej mzdy na rok 2021 a na ustanovenia v Osobitných ustanoveniach o odmeňovaní niektorých zdravotníckych pracovníkov (§ 80a až § 80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, ktorými dochádza k úprave minimálnych mzdových nárokov zamestnanca a k úprave základnej zložky mzdy zdravotníckeho pracovníka, dôjde u poskytovateľov ambulantnej pohotovostnej služby k zvýšeniu mzdového ohodnotenia sestier slúžiacich v ambulanciách ambulantnej pohotovostnej služby. Uvedené zmeny budú mať priamy dopad na zvýšenie osobných nákladov u týchto poskytovateľov zdravotnej starostlivosti.

Dôvodom navrhovanej novely nariadenia je upraviť výšku úhrady pre ambulancie ambulantnej pohotovostnej služby z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov, aby mohli plniť svoju funkciu v požadovanej kvalite a na adekvátnej úrovni.

Navrhovaným nariadením vlády Slovenskej republiky sa upravuje výška mesačnej paušálnej úhrady za poskytovanie zdravotnej starostlivosti ambulanciou ambulantnej pohotovostnej služby.

Úpravou výšky úhrad pre ambulancie ambulantnej pohotovostnej služby sa zabezpečí primerané finančné krytie ekonomicky oprávnených nákladov pre tieto ambulancie z verejného zdravotného poistenia, čím sa prispeje k zlepšeniu poskytovania zdravotnej starostlivosti v tomto segmente.

Prijatie predloženého návrhu opatrenia bude mať vplyv na rozpočet verejnej správy, bude mať pozitívny vplyv na podnikateľské prostredie, nebude mať sociálne vplyvy, vplyv na životné prostredie, informatizáciu spoločnosti, vplyvy na služby verejnej správy pre občana a ani vplyv na manželstvo, rodičovstvo a rodinu. Vplyv právneho predpisu je uvedený v doložke vybraných vplyvov.

Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, s inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, aj s právom Európskej únie.

Dátum účinnosti sa navrhuje s prihliadnutím na dĺžku legislatívneho procesu na 1. marca 2021.

Návrh nariadenia nie je predmetom vnútrokomunitárneho pripomienkového konania.